题勾漏洞
尹崇珂 (Song)
我生本有山水趣，妄想忽落利名间。簪绅缚人等羁绁，岁晚不觉两鬓斑。牢落离家知几载，问我蹭蹬何当还。驱车道出勾漏洞，寻真访隐聊开颜。丹灶刀圭岂易得，止恐石髓成坚顽。云霞抹空覆圣境，钟磬发响鸣深山。仙踪流传在指顾，扪萝上石谁能攀。人求丹砂得白石，仙分应无那得餐。